
CUVÂNT ÎNAINTE 


în această carte autorul ridică şi rezolvă cu deosebită competenţă 
profesională probleme ştiinţifice importante legate de meşteşugurile săteşti 
la români de pe întreg teritoriul ţării, căutând pe baza unui vast material 
inedit să facă o prezentare pe cât se poate de completă a dezvoltării 
meşteşugurilor ţărăneşti din cele mai vechi timpuri până în zilele noastre. 

Din dorinţa sinceră de a trata toate aspectele posibile ale acestei părţi 
ale culturii populare româneşti de pe întreg cuprinsul ţării, autorul a colindat, 
a cercetat, a adunat şi sistematizat un bogat material faptic şi documentar 
din care a rezultat un volum de sinteză asupra meşteşugurilor populare 
ţărăneşti la români şi care reprezintă un deosebit interes ştiinţific, din toate 
punctele de vedere, etnologic, istoric, arheologic, lingvistic şi dialectologie. 

Autorul urmăreşte pe larg, în mod unitar şi logic, evoluţia şi 
dezvoltarea meşteşugurilor şi a micii industrii ţărăneşti, a unităţii acesteia 
pe întreg teritoriul locuit de români, în toate provinciile istorice: 
Transilvania, Ţara Românească, Moldova, Dobrogea, Maramureş, Banat 
etc. El se străduieşte să dovedească cu ajutorul materialelor etnologice, 
arheologice şi istorice continuitatea culturii româneşti, pe aceste meleaguri, 
în unitatea ei de netăgăduit. Prin materialele care sunt aduse în discuţie de 

către autor, se poate constata uşor că în istoria civilizaţiei materiale a 
populaţiilor stabile cu un înalt grad de dezvoltare economică şi spirituală, 
cercetarea meşteşugurilor aduce valoroase contribuţii istorice şi etnologice 
la elucidarea unor probleme complexe referitoare la continuitatea, stabilitatea 
şi unitatea poporului român. Autorul prezintă prelucrarea pietrei, prelucrarea 
varului, prelucrarea lutului, prelucrarea metalelor, prelucrarea lemnului, 
prelucrarea cerii, prelucrarea fibrelor vegetale şi animale, prelucrarea 
cerealelor, prelucrarea pieilor şi blănurilor, fiecare dintre acestea au la 
rândul lor, câte 5-6 subcapitole, prin care se demonstrează că meşteşugurile 
săteşti şi urbane au constituit, alături de agricultură şi comerţ, unul dintre 
principalii factori economici care au contribuit la formarea culturii materiale 
a poporului român. 

Se subliniază în lucrare, că meşteşugurile ţărăneşti au apărut şi s-au 
dezvoltat de-a lungul veacurilor, diversificându-se şi înregistrând de la o 
epocă la alta o pondere din ce în ce mai însemnată în ansamblul economiei 
societăţii de pe teritoriul ţării noastre. 

Prin analiza tipologică efectuată, asupra uneltelor de prelucrare a 
pietrei, a cuptoarelor de ars varul - printre primele de acest fel în literatura 
de specialitate - autorul evidenţiază funcţia etnoculturală, a meşteşugurilor 

şi aportul adus de acestea la dezvoltarea diferitelor sisteme ocupaţi onale 
în dezvoltarea relaţiilor şi întrepătrunderilor zonale şi regionale. Largul 
orizont al cercetării, a permis formularea mai multor constatări, tipologice 
şi clasificări etnologice de interes teoretic şi practic general în domeniul 
meşteşugurilor săteşti ca: tipologia topilelor pentru topitul inului şi cânepii; 
tipologia urzitului, tipologia cuptoarelor de ars ceramică, tipologia şindrilei, 
tipologia morilor de prelucrat cereale etc. 

In lucrare sunt tratate cu o deosebită competenţă problemele legate 
de specializarea meşteşugurilor în toate domeniile. O problemă deosebit 
de valoroasă, tratată aproape exhaustiv de autor, este aceea a satelor 
specializate în meşteşuguri care se întâlnesc pe întreg cuprinsul ţării, 
precum şi formarea unor microzone meşteşugăreşti spre exemplu în 
Munţii Apuseni, zonele prelucrării lemnului, cele ale prelucrării 

varului, ale mineritului popular, ale lemnăritului, ori prelucrării 
flerului etc. 

De asemenea sunt abordate formele de organizare ale meşteşugurilor, 
obştile meşteşugăreşti, întovărăşirile, cât şi organizarea individuală în 
producţia şi economia meşteşugărească. în acest context, autorul face 
unele consideraţii asupra celor mai multe meşteşuguri, realizând clasificări, 
tipologii plecându-se de la formele primitive, tradiţionale, până la cele 
mai evoluate pe care le întâlnim azi în satul românesc contemporan. 

în acelaşi timp, se aduce în discuţie vechimea şi autohtonicitatea 
meşteşugurilor, pe unele dintre ele considerându-le de origine dacică, 
fapt care-i aduce un plus de originalitate. 

Autorul s-a străduit şi a reuşit să trateze cât mai complex şi exhaustiv 
subiectul şi problematica meşteşugurilor româneşti din toate zonele ţării, 
înglobându-le în unitatea culturii naţionale şi arătând, în acelaşi timp, şi 
specificul local românesc. A folosit pe larg în prezentarea meşteşugurilor, 
terminologia specific locală aducând, astfel, lucrării valoare ştiinţifică. 
Concomitent autorul abordează aspectele vieţii materiale, procedeele 
tehnice folosite de meşteşugari, cât şi viaţa spirituală a comunităţilor 
acestora. 


dr. Georgeta Stoica 


INTRODUCERE 


Cartea tratează istoria civilizaţiei materiale la români fiind bazată 
în cea mai mare parte pe materialele culese de autor pe teren de-a 
lungul anilor 1966-1990 întreprinse pe tot cuprinsul ţării în peste 400 
de localităţi. 

Meşteşugurile, alături de alte ocupaţii, sunt izvoarele cele mai 
autentice, unele din componentele principale ale culturii populare 
tradiţionale cu o vechime milenară, care vin să întregească dovezile 
materiale şi spirituale ale continuităţii poporului nostru. 

Lucrarea “Meşteşuguri ţărăneşti tradiţionale în spaţiul românesc” 
este o sinteză a celor mai multe dintre meşteşuguri la români, a 
teh nicilor şi procedeelor tehnice tradiţionale din mediul rural, tratând 
o sferă largă de probleme cu multiple valenţe în sfere economice şi 
de cercetare. Lucrarea cuprinde majoritatea meşteşugurilor ţărăneşti 
cum ar fi prelucrarea pietrei, vărăritului, olăritului, prelucrarea metalelor 
şi lemnului, fibrelor vegetale şi animale, pieilor şi blănurilor etc., ocupaţii 
care au constituit pe lângă agricultură şi păstorit sursa şi modul de 
viaţă a ţăranului român. 

Cartea se adresează unui cerc de specialişti, etnologi, arheologi, 
istorici, geografi, lingvişti, sociologi etc., cât şi tuturor celor care 
sunt interesaţi în cultura populară românească, cărora le sunt scumpe 
tradiţiile acestei culturi milenare. 

Radu Octavian Maier 





Cap. I 

PRELUCRAREA PIETREI 


Producţia meşteşugărească din toate timpurile a constituit, alături de 
agricultură, creşterea animalelor şi comerţ, unul dintre factorii de bază 
care au contribuit m mod egal la formarea culturii materiale şi spirituale 
ale poporului român. Ea a apărut şi s-a dezvoltat de-a lungul istorie, 
înregistrând de la o etapă la alta, o pondere din ce în ce mai însemnată în 
ansamblul societăţii de pe teritoriul ţării noastre. Meşteşugurile s-au 
dezvoltat pe unităţile social-economice existente alături şi în strânsă legătură 
cu preocupările de natură casnică, în cadrul gospodăriei ţărăneşti şi pe 
domeniul feudal. 

Desprinderea meşteşugurilor de agricultură, constituirea aşezărilor 
de tip urban şi dezvoltarea schimbului de mărfuri au determinate în ultimă 
instanţă apariţia meşteşugului orăşenesc spre sfârşitul evului mediu, ca o 
specializare a unor grupe de indivizi. Până atunci meşteşugul casnic 
constituia un accesoriu necesar al gospodăriei naturale, rezultat din unul 
sau mai multe procese de muncă simplă, universală la un nivel tehnic 
rudimentar, executat de fiecare gospodar în scopul asigurării familiei proprii 
cu obiecte necesare. 

i- 

Meşteşugul specializat presupune, dimpotrivă, o muncă complexă, 
datorită însuşirii unor deprinderi tehnice de grad superior de către o 
categorie limitată de indivizi în sânul colectivităţii care începe să se separe 
într-o măsură tot mai mare de preocupările agrare, iar produsele muncii 
lor fiind destinate a satisface nevoile întregii colectivităţi. Aceste însuşiri 
acumulate în timp au dus, la apariţia unor nume noi în funcţie de meseria 
practicată: pietrar, fierar, lemnar, etc., fapt des întâlnit şi în documentele 
vremii, în numeîe de botez (Ioan Pietrarul). 

Meşteşugul prelucrării pietrei, s-a dezvoltat mai cu seamă în zonele 
cu materia primă din abundenţă. Din antichitate piatra era folosită la diferite 
construcţii civile, militare sau religioase aproape în toate zonele ţării - 
Transilvania, Banat, Moldova şi Ţara Românească. 

Meşteşugul pietrarului era practicat cu precădere în zonele montane 
şi submontane, unde abundă rocă de diferite structuri perpetuându-se 
până în zilele noastre ca ocupaţie de bază a multor locuitori din satele 
Greceanca, Bădeni, Năeni, Pietroasele, de pe versantul sud-estic al dealului 
Istriţa, precum şi Ciuta-Buzău, Albeşti-lVluscel, Scheia-Negreşti-Moldova, 
Gropeşti-Tg.Ocna, Vama-Câmpulung-Moldovenesc, Pâclişa, Viştea- 

Gârbău, Ciceu, Moiseni, etc., Transilvania, Gura Văii, Vârciorova, Bahna, 
Vodiţa, Mehedinţi, Căvărani-Banat. 

în perioadele de o mai mare stabilitate economică şi politică, piatra 
extrasă din majoritatea carierelor de la Albeşti-Muscel din Scheia Negreşti 
a fost folosită la construirea unor importante edificii ale culturii feudale 
româneşti, pe întreg teritoriul ţării: mănăstirea Domnească din Câmpulung- 
Muscel şi mănăstirea Curtea de Argeş, curţile domneşti de la Argeş şi 
Târgovişte, a Palatelor de la Mogoşoaia şi Potlogi, mănăstirea Trei Ierarhi 
din Iaşi, cetatea Scheia, şi multiple alte construcţii civile şi religioase din 
Moldova de nord şi Transilvania, monumente votive din zona Buzău- 
Mizil-Ploieşti, până jos în Bărăganul ialomiţean şi brăilean. 

Meşteşugul casnic şi artistic al cioplirii pietrei în zonele amintite îşi 
are rădăcinile în antichitatea romană, cu carierele din Banat şi Mehedinţi, 
cu o continuare directă până în zilele noastre. 

Din aceste centre meşteşugăreşti, meşterii populari ai daltei şi 
ciocanului au răspândit produsele muncii îor atât în zonă cât şi la sute de 
kilometrii depărtare, în special spre câmpie, atât obiecte sculptate cu 
caracter funcţional, ca stâlpi de pridvor, scări, balustrade cu ornamente 
în relief, stâlpi de poartă, colaci de fântâni (Oarja-Argeş), cât şi sculptură 
ce ţine de arta aplicată, ca linurile pentru zdrobit struguri (Aiud-Buzău) 
mese în aer liber, trocuţe pentru mâncare şi apă animalelor, artă cu caracter 
religios, votiv sau funerar, monumente comemorative. 

Datele care se referă la acest meşteşug sunt destul de puţine 
comparându-le cu mineritul, dar având în vedere faptul că, uneltele şi 
tehnicile de muncă pentru extragerea minereului şi al pietrei sunt 
asemănătoare, iar în unele cazuri aceleaşi, se poate presupune o dezvoltare: 
paralelă a acestora în diferitele perioade istorico-sociale. 

La români, dezvoltarea meşteşugului prelucrării pietrei a fost favorizat 
pe de o parte de puternicul avânt pe care l-a luat dezvoltarea întregii 
economii, iar pe de altă parte prin trecere de la construcţii edilitare şi la 

construcţii de drumuri, poduri etc., unde piatra lucrată şi fasonată era 
folosită din plin aproape în toată ţara. 

In această perioadă micul meşteşug creşte de la formele şi dimensiunile 
producţiei casnice la forme mari, mai evoluate. Ca o urmare firească, apar 
satele specializate în diferite meşteşuguri, cum sunt Munţii Apuseni, în 
Transilvania, specializate în prelucrarea pietrei, în vărărit, prelucrarea 
lemnului, sumănărit etc., fenomenul general în toată ţara, urmat de apariţia 
în cele din urmă a zonelor specializate într-unul din meşteşugurile ţărăneşti. 

în Transilvania avem zonele caracteristice prelucrării pietrei de 
construcţie şi var cum sunt: După Piatră, Ciuruleasa, Blăjeni, Ardeu etc., 
acolo unde materia primă este din abundenţă piatra. O zonă a prelucrării 
pietrei este împrejurul Ciceului, cu satele Ghiueşti, Strîmbu, Ciceu-Corabia, 

Gîrbou, Hăşmaşu! Ciucului, Leleşti, precum şi altele din zona Zărandului, 
Strănija, sate care până nu demult au fost renumite în cioplitul pietrelor de 
moară. Pentru Moldova vom aminti zona Bicazului Ardelean, Bicaz-Chei, 
Ţepeşeni, Bicăjel, Dîrmoxa, iar pentru Mehedinţi, Porţile de Fier, Gorj, 
Baia de Fier, Polovragi, Runcu, Dobriţa etc., Vîrciorova, Dubova, Mehadia, 
Herculane, Rudăria, Dalboşeţ, Colţani, Gîrlişte, Căvărani, etc. Fenomenul 
dezvoltării deosebite a meşteşugurilor este caracteristic sfârşitului secolului 
al XVIII-lea şi începutu secolului al XJX-lea, când se constată o înflorire 
a comerţului şi schimbului de tot felul, dezvoltarea târgurilor pe întreg 
cuprinsul ţării. 

Specializarea meşteşugurilor devine la un moment dat atât de intensă 
încât din numărul total al familiilor din sat erau de 95%, familiile care se 
ocupau de meşteşuguri. 

Problema satelor şi zonelor specializate în meşteşuguri, este foarte 
vastă şi încă destui de slab cercetată. Cercetările în acest domeniu s-au 
fâcut cu predilecţie în domeniul satelor şi zonelor specializate în special 
în meşteşuguri artistice ca: olăritul, portul, prelucrarea lemnului, fierăritului, 
etc., iar în domeniul prelucrării pietrei şi a tehnicilor de prelucrare a acesteia, 
aproape de loc. 

Dezvoltarea pietrăritului în centre specializate, se datoreşte nu numai 
existenţei în cantităţi mari ale materiei prime - piatra- dar şi insuficienţei 
de produse agricole, datorită solului pietros, ce obliga locuitorii acestor 
aşezări să-şi completeze cele necesare nevoilor zilnice de trai prin diferite 
meşteşuguri în afara îndeletnicirilor agricole ori de creştere a animalelor, 
care apoi au devenit sate specializate. Luând ca exemplu zona Ciceului se 
poate constata către sfârşitul secolului trecut că la Corabia „piatra de 
construcţii de piatră de moară este de calitate excelentă” şi că „ocupaţia 
principală a locuitorilor harnici este extragerea pietrelor de moară şi pe 
lângă negustoria legată de acestea, agricultura şi creşterea animalelor”. 1 
Ne vom ocupa mai pe larg de satele specializate din zona Ciceului, care au 
forme specifice meşteşugăreşti, atât în ceea ce priveşte producţia pietrelor 
de moară, cât şi modul de valorificare a acestora, precum şi formele de 
acaparare a pieţelor de desfacere a acestor produse. 

încă din timpuri foarte vechi, după cum rezultă dintr-un document 
datat din anul 1552, bucata de piatră de moară valora 2 forinţi 2 , aceste 
produse, nu erau vândute prin troc-schimb ca alte produse, ci erau vândute 
cu bani gheaţă. Iniţial cu secole în urmă, pietrele de moară erau cărate şi 
valorificate de pietrarii înşişi, apoi a apărut o categorie nouă, aceea a 


1 Kadar Jozsef, Szolnok-Doboka varmegye monographiaja. Voi. II. Des. 1901-1904, pag. 
442-444. 

2 Kadar Jozsef, op. cit., II, p. 432, 98, 190, v.p. 316 

